Diari Oficial de la Generalitat Valenciana


Sumari del DOGV 5130, del 08-11-2005 (2005/12513)

DECRET 161/2005, de 4 de novembre, del Consell de la Generalitat, pel qual es reforma el Reglament del Consell Jurídic Consultiu de la Comunitat Valenciana.
------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2005/11/04/161/dof/vci/html**

### Dades del document

Número de DOGV
:   5130

Data del DOGV
:   08-11-2005

Secció del DOGV
:   I. DISPOSICIONS GENERALS

Número del document
:   2005/12459


Data del document
:   04-11-2005

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Consell Jurídic Consultiu de la Comunitat Valenciana
    * administració regional
    * reglament intern
    * legislació

DECRET 161/2005, de 4 de novembre, del Consell de la Generalitat, pel qual es reforma el Reglament del Consell Jurídic Consultiu de la Comunitat Valenciana. [2005/12515]  
Per Llei 5/2005, de 4 d'agost, de la Generalitat, s'ha reformat la Llei 10/1994, de 19 de desembre, de Creació del Consell Jurídic Consultiu de la Comunitat Valenciana. La disposició transitòria segona de la referida llei modificativa preveu que, en el termini de tres mesos des de l'entrada en vigor, es modifique el Reglament del Consell Jurídic Consultiu de la Comunitat Valenciana per a adaptar-ho a les seues previsions.  
La llei dóna una nova configuració al Consell Jurídic Consultiu de la Comunitat Valenciana, i n'amplia la composició, passant a estar integrat, a més de pels consellers nats, per sis consellers electius, tres dels quals han de ser elegits per les Corts Valencianes, i els tres restants pel Consell de la Generalitat. El seu president serà nomenat, entre els sis consellers electius, pel president de la Generalitat.  
D'altra banda, l'article 81 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat, va substituir l'expressió .consellers electes. per la de .consellers electius., que també arreplega la Llei 5/2005, de 4 d'agost, de la Generalitat, i que igualment ha de substituir-se en el reglament.  
També es preveuen determinades disposicions relatives a la petició de dictamen per part de les corporacions locals, les universitats i les altres entitats i corporacions de dret públic.  
Finalment, s'introduïxen determinades previsions amb vista a l'estructura administrativa i a la selecció del personal del Consell Jurídic Consultiu de la Comunitat Valenciana.   
En virtut d'això, de conformitat amb el que preveu la disposició final primera de la Llei 10/1994, de 19 de desembre, de la Generalitat, a proposta del Ple del Consell Jurídic Consultiu de la Comunitat Valenciana aprovada en la seua reunió del dia 27 d'octubre de 2005, i amb la deliberació prèvia del Consell de la Generalitat en la reunió del dia 4 de novembre de 2005,  
DECRETE  
Article únic  
Es modifica el Reglament del Consell Jurídic Consultiu de la Comunitat Valenciana, segons el que disposa l'annex del present decret.  
DISPOSICIÓ FINAL  
El present decret entrarà en vigor l'endemà de la publicació en el Diari Oficial de la Generalitat Valenciana.  
València, 4 de novembre de 2005  
El president de la Generalitat,  
FRANCISCO CAMPS ORTIZ  
ANNEX  
Modificació del Reglament del Consell Jurídic Consultiu de la Comunitat Valenciana  
U. D'acord amb el que disposen els articles 1 a 7 de la Llei 5/2005, de 4 d'agost, de la Generalitat, en tot el text del reglament, en la seua versió en castellà, se substituïxen les denominacions .Consejo Jurídico Consultivo. per .Consell Jurídic Consultiu.; i .Comunidad Valenciana. per .Comunitat Valenciana..  
A més, tant en la seua versió en castellà com en valencià, se substituïxen les denominacions .Generalitat Valenciana. per .La Generalitat.; .Presidente de la Generalitat Valenciana. o .President de la Generalitat Valenciana. per .President o Presidenta de La Generalitat.; .Gobierno Valenciano. o .Govern Valencià. per .Consell.; i .Las Cortes Valencianas. o .Les Corts Valencianes. per .Les Corts..  
Dos. En tot el text del reglament se substituïx l'expressió .Consellers electes. per .Consellers electius..  
Tres. L'article 1 del reglament queda redactat de la manera següent:  
.El Consell Jurídic Consultiu és el suprem òrgan consultiu del Consell de La Generalitat i de la seua Administració i, si escau, de les administracions locals radicades en la Comunitat Valenciana.   
També ho és de les universitats públiques de la Comunitat Valenciana i de les altres entitats i corporacions de dret públic de la Comunitat Valenciana no integrades en l'administració autonòmica.   
El Consell Jurídic Consultiu té la seu a la ciutat de Valencia..  
Quatre. L'article 12 del reglament queda redactat de la manera següent:  
.El Consell Jurídic Consultiu està constituït pels Consellers nats i un nombre de sis Consellers electius, entre els qual en serà triat el President en la forma determinada per la llei. Hi estarà assistit per la Secretaria General, que actuarà amb veu però sense vot..  
Cinc. L'article 14 del reglament queda redactat de la manera següent:  
.El President i els Consellers electius seran nomenats per un període de cinc anys, i podran ser confirmats fins a un màxim de tres períodes.   
El President, els Consellers electius i el secretari general, abans de prendre possessió del seu càrrec, hauran de jurar o prometre fidelitat a la Constitució, a l'Estatut d'Autonomia de la Comunitat Valenciana i a les institucions de govern valencianes, davant el President o Presidenta de La Generalitat, d'acord amb la fórmula següent: .Jure, o promet, per la meua consciència i honor, que exerciré el càrrec de President (o Conseller, o secretari general) del Consell Jurídic Consultiu de la Comunitat Valenciana, amb fidelitat a la Constitució, a l'Estatut d'Autonomia, a la resta de l'ordenament jurídic i a les institucions de govern valencianes i guardaré secret de les deliberacions del Consell, actuant, en tot moment, amb independència i objectivitat per a millor servici al poble valencià..   
Els Consellers nats tindran la seua condició quan ho sol·liciten després del seu cessament com a Presidents de La Generalitat, sempre que no incórreguen en causa d'incompatibilitat..  
Sis. L'article 16 del reglament queda redactat de la manera següent:  
.El President i els Consellers electius del Consell Jurídic Consultiu, durant el període del seu mandat, són inamovibles i només podran cessar en la seua condició:   
1. Per defunció.  
2. Per renúncia.  
3. Per extinció del mandat.  
4. Per incapacitat o inhabilitació declarades per resolució judicial ferma.  
5. Per pèrdua de la condició política de valencià.   
6. Per incompatibilitat i incompliment de la seua funció.  
El cessament es comunicarà al Consell de La Generalitat o a Les Corts, segons els casos, perquè facen un nou nomenament.   
El supòsit previst en el número 6 serà valorat pel Ple del Consell Jurídic Consultiu que, amb audiència prèvia a l'interessat, adoptarà acord per majoria absoluta i es comunicarà, si escau, al Consell de La Generalitat o a Les Corts perquè procedisquen com en els altres supòsits..  
Set. L'article 18 del reglament queda redactat de la manera següent:  
.El President del Consell Jurídic Consultiu serà elegit i nomenat pel President o Presidenta de La Generalitat, entre els Consellers electius, després de cada renovació d'estos.  
En casos de vacant, absència o malaltia serà substituït pel Conseller-Vicepresident..  
Huit. L'article 24 del reglament queda redactat de la manera següent:  
.Com a cap superior del personal, servicis i dependències del Consell Jurídic Consultiu, i a més del que establix l'article 5 de la llei, li correspon:  
a) Convocar els processos selectius del personal de la institució.  
b) Aprovar, amb la deliberació prèvia del Ple, la relació de llocs de treball.  
c) Exercir les facultats sobre personal al servici del Consell Jurídic Consultiu segons el que disposa la Llei de la Funció Pública Valenciana i este reglament.  
d) Nomenar els funcionaris del Consell Jurídic Consultiu i el personal eventual i laboral amb els requisits establits en les lleis..  
Nou. L'article 29 del reglament queda redactat de la manera següent:  
.Dels sis Consellers electius que componen el Consell Jurídic Consultiu, tres seran designats per decret del Consell de La Generalitat i els tres restants per Les Corts, mitjançant un acord adoptat per majoria de 3/5 dels seus membres, tots ells entre professionals i científics que s'hagen distingit en el camp del dret, amb més de deu anys d'exercici professional, o entre juristes de reconegut prestigi i amb experiència en assumptes d'Estat o autonòmics, i que tinguen la condició política de valencians.   
En el cas de produir-se vacant durant la duració del mandat, el Conseller designat ho serà pel temps que reste de mandat.  
En cas d'absència, malaltia o vacant, els Consellers electius seran substituïts pel Conseller electiu que designe el President..  
Deu. L'article 39 del reglament queda redactat de la manera següent:  
.Com a cap de personal, li corresponen les competències que en general tenen atribuïdes els Sotssecretaris de l'administració autonòmica respecte dels seus departaments, excepte aquelles que apareguen atribuïdes al President o Consellers, sent els seus actes susceptibles de recurs davant el President, la resolució dels quals posarà fi a la via administrativa.  
El secretari general tindrà, alhora, la direcció dels Lletrats del Consell..  
Onze. L'article 45 del reglament queda redactat de la manera següent:  
.Els Lletrats exerciran les seues funcions en règim de dedicació exclusiva, quedant subjectes a les incompatibilitats que corresponguen d'acord amb el que disposa la Llei de la Funció Pública Valenciana.  
El secretari general formarà la relació circumstanciada dels membres del cos de Lletrats, que serà aprovada pel President, oït el Ple..  
Dotze. L'article 47 del reglament queda redactat de la manera següent:  
.El nombre de funcionaris i empleats del Consell Jurídic Consultiu serà el que fixe el President en la corresponent relació de llocs de treball.  
Tals places seran exercides per funcionaris i empleats que, a l'efecte, siguen seleccionats i proveïts pel propi Consell Jurídic Consultiu d'acord amb el que disposa la Llei de la Funció Pública Valenciana, i segons les bases que aprove el Ple per a cada convocatòria, en la qual es determinarà la composició del tribunal..  
Tretze. L'article 48 del reglament queda redactat de la manera següent:  
.De la Secretaria General dependran els distints servicis administratius d'acord amb el que disposa l'estructura administrativa del Consell Jurídic Consultiu..  
Catorze. L'article 54 del reglament queda redactat de la manera següent:  
.1. El Consell Jurídic Consultiu actua en Ple, que es reunirà periòdicament, i sempre que el convoque el President, per a entendre d'assumptes de la seua competència.   
2. La convocatòria, que inclourà l'orde del dia, es cursarà amb cinc dies d'antelació com a mínim, excepte casos urgents en què tal termini serà de quaranta-huit hores, i en ambdós supòsits serà cursada, en nom del President, pel secretari general.  
3. Per acord del Ple es podrà constituir una Comissió Permanent, de la qual formaran part el President i els Consellers electius, i estarà assistida pel secretari general. Li correspondrà, si és el cas, l'aprovació dels dictàmens corresponents als assumptes a què es referix l'article 10, apartats 4, 8 i 10, de la Llei de Creació del Consell Jurídic Consultiu.   
A les sessions de la Comissió Permanent podran assistir els Consellers nats, a l'efecte de les quals seran degudament convocats.  
Quant al règim de la seua convocatòria, caldrà ajustar-se al que disposa l'apartat anterior per al Ple..  
Quinze. L'article 58 del reglament queda redactat de la manera següent:  
.El Ple i, si és el cas, la Comissió Permanent deliberaran sobre els assumptes inclosos en l'orde del dia o que siguen proposats pel President, segons el que disposa l'article 22.c) d'este reglament.  
Els projectes de dictamen que hagen de ser objecte d'estudi en la sessió hauran d'haver sigut repartits als membres del Consell Jurídic Consultiu amb la convocatòria i, en tot cas, almenys amb 72 hores d'anticipació, llevat que l'assumpte fóra urgent o que el President estimara que hi ha prou temps per a l'estudi del projecte.  
Si es tractara d'un dictamen sobre un projecte de disposició general, també s'acompanyarà còpia del projecte de norma objecte de dictamen.  
Els expedients dels assumptes sotmesos a consulta quedaran en la Secretaria General, a disposició dels Consellers, a partir de la convocatòria.  
Si algun projecte de dictamen fóra rebutjat, la pròpia Ponència haurà d'elaborar un nou projecte de dictamen, llevat que el seu Ponent no acceptara tal comesa, i en este cas es passarà a una Ponència especial a designar pel President, oït el Ple..  
Setze. L'article 61 del reglament queda redactat de la manera següent:  
.Els dictàmens del Ple i, si és el cas, els de la Comissió Permanent seran remesos a l'autoritat consultant firmats pel President i pel secretari general, i s'hi indicarà al marge els noms dels membres del Consell Jurídic Consultiu que hagen assistit a la deliberació i votació, amb expressió de si hi han estat aprovats per unanimitat o per majoria, i, si és el cas, si ha decidit el vot de qualitat del President.   
Els vots particulars s'acompanyaran al dictamen..  
Dèsset. L'article 63 del reglament queda redactat de la manera següent:  
.El Consell Jurídic Consultiu comptarà amb cinc seccions permanents, cada una d'elles presidida per un Conseller electiu i integrada per un o més Lletrats, la comesa del qual serà l'elaboració dels projectes de dictamen.  
Quan el President assumisca la Ponència d'un assumpte formarà secció amb el Lletrat o Lletrats que designe.   
El President, amb la deliberació prèvia del Ple, aprovarà les normes de repartiment dels assumptes entre les diverses seccions..  
Díhuit. L'article 66 del reglament queda redactat de la manera següent:  
.El Consell Jurídic Consultiu emetrà dictamen en tots els assumptes que sotmeten a la seua consulta el President o la Presidenta de La Generalitat, el Consell o el conseller competent.   
Les administracions locals, les universitats públiques i les altres entitats i corporacions de dret públic radicades en la Comunitat Valenciana sol·licitaran directament el dictamen del Consell Jurídic Consultiu, en els casos que este fóra preceptiu conforme a llei.   
El Consell Jurídic Consultiu pot sol·licitar de l'òrgan consultant que es complete l'expedient que li ha estat remés amb tots els antecedents i informes que estime necessaris.  
En tal supòsit, el termini per a emetre dictamen quedarà en suspens fins a la recepció dels documents sol·licitats..  
Dènou. L'article 69 del reglament queda redactat de la manera següent:  
.Les corporacions locals podran formular, degudament raonades, consultes facultatives, per mitjà del Conseller competent en administracions públiques, qui decidirà allò escaient sobre la seua remissió al Consell Jurídic Consultiu.  
Igualment podran formular consultes facultatives les universitats públiques i les altres entitats i corporacions de dret públic de la Comunitat Valenciana, per mitjà del conseller competent, el qual, igualment, decidirà sobre la seua remissió al Consell Jurídic Consultiu..  
Vint. L'article 73 del reglament queda redactat de la manera següent:  
.En els dictàmens sobre projectes normatius es podran formular observacions i suggeriments de distinta entitat. La inobservança d'aquelles qualificades d'essencials comportarà que la resolució que s'adopte haja de seguir la fórmula «Oït el Consell Jurídic Consultiu»..  
Vint-i-u. Es deroga la disposició transitòria quarta, introduïda pel Decret 151/2003, de 29 d'agost, del Consell de La Generalitat.


Còpia Permalink ELI